Ons vertrek so teen 08:00 na Addo Olifant park. Ons het net so 'n entjie gery toe stop iemand ons deur sy ligte te flikker. Toe ons stop, kom ons agter dat die stuurwiel ge"lock" is, en die splinternuwe regter voorband is flenters geskuur op die teerpad. Die swart motoris het ons 'n baie groot guns bewys deur ons te stop anders kon die band dalk gebars het en groot skade aangerig of veroorsaak het.
Toe dit effe opklaar, gaan ry ons deur die park. Sommer gou kom ons op 'n hele aantal dosyn koedoes af, en kort daarna op 6 van die Addo olifante. Net toe ons weer in die kamp is, begin dit reen en die donderweer was nogal erg. Ons verneem later oor die radio dat die winde hier teen 100km /uur gewaai het. Dit was erg.
Die oggend is dit lekker stil en sonnig. Ons besluit om in die namiddag te gaan rondry. Dit begin toetrek en die wiind raak lastig sterk Suid-Wes. Ons ry op die grondpad van een van die baie "loops". Die grondpaaie is uitsonderlike mooi geskraap en sonder sinkplaat. Ons sien net een olifant, 'n paar koedoes, 'n klompie zebras en hartebeeste. Dit was opmerklik dat ons vandag geen miskrruiers of skilpaaie gesien het nie, in teenstelling met die groot getalle die vorige dag. Dalk het hul aktrief geraak na die baie reen van die vorige nag.
Vroeg-oggend gaan ry ons om te kyk watter voels ons kan kry. Na al die wind is dit 'n baie lekker stil sonnige oggend. Ons sien langs die pad twee Black Cuckoo's en 'n Jacobin Cuckoo kort na mekaar, maar effe te ver om 'n mooi foto te neem. Ons neem die Mbalala-sirrkelroete wat meer boomryk is as die ander roetes waar daar meer struike-veld en oop vlaktes is. Ons kom ook af op 'n ou alleenloper buffelbul. Hy moet baie oud wees. Ons soek ook na die leeus wat ons tevore gesien het, maar vandag is hul nie op hul "gewone plek" nie.